Vruntliken grot tovoren. Wetet, erwerdighen heren borgher meystere unde radmen der stad Revall, leven nabure, dat vor my geclaghet hebben mynes gnedighen heren des koninghes schattebur hiir wonhafftighe in Raseborghes lene, dat se dar in juwer stad Revele gehindert unde beset werden unde in de hechte to des bodels hus getoghen werden, dat sii wat sake id sii, de en togelecht wert, se moten ere recht utstan, also up se gheclaget wert, also se hiir clagen, dat en dunket en nicht recht wesen. Sunderliken is dar eyn juwe medeborgher, geheten Gunner Sweder, de eynen mynes gnedighen heren schattebure, gheheten Staffan Greggasson, grote overwalt deyt also umme peninghe, de he utgheven schal vor eyn deel van eynem schepe, to welken penningen ik mit rechte gekomen bin van mynes gnedighen heren des koninghes weghen, van des mannes weghen, dem dat deyl des schepes tohorde tovoren. De slogh hiir in den scheren eynen mynes heren schattebur dot unde vordrank sodder sulven. Darmede vorbrak he sin part an deme schepe. Worumme bidde ik jw, ersammen heren, dat gy den juwen berichten, sunderliken deme vorbenomeden Ghunnere, dat se den armen luden hiir ut dem lene neyn unrecht edder overwalt scheen laten, unde gy se by rechte bliven laten etc. Were dat sik de erghescreven Gunner dar nicht ane ghenoghen wolde laten edder andere van juwen medeborgheren, so moste ik des mynes gnedigen heren schatteburen ghunnen, dat se eynen edder twe hinderen hiir in deme lande van den juwen mit rechte so lange, dat se eeres schaden nakomen. Hiir beghere ik juwe lefflike beschrevene antwarde van. Ik bevele juwe ersammicheyt Gode to ewigen tiiden. Gescreven uppe Raseborgh des midwekens na deme sondage Letare anno xxx°. Otto Pogwisch, ritter, hovedman uppe Raseborgh. Adress: Den erwerdighen, vorsichtighen heren, den borghermeysteren unde den radmannen der stad Revele, kome desse breff mit werdicheyt.